b'\n_START_ARTICLE_\nKamputxea Democr\xc3\xa0tica\n_START_SECTION_\nBreu hist\xc3\xb2ria\n_START_PARAGRAPH_\nEls khmers rojos van arribar al poder despr\xc3\xa9s de l\'anomenada II Guerra d\'Indoxina o Guerra del Vietnam i la caiguda del govern pro-americ\xc3\xa0 de la Rep\xc3\xbablica Khmer del general Lon Nol._NEWLINE_Aquest per\xc3\xadode va veure l\'evacuaci\xc3\xb3 de les ciutats i l\'intent de creaci\xc3\xb3 d\'una utopia igualit\xc3\xa0ria en la qual la totalitat de la poblaci\xc3\xb3 urbana va ser for\xc3\xa7ada a treballar als camps de conreu. L\'experiment va dur a la mort d\'aproximadament 1,5 milions de cambodjans a trav\xc3\xa9s d\'execucions pol\xc3\xadtiques, fams i les condicions sovint dur\xc3\xadssimes del treball for\xc3\xa7at, cosa que va representar la desaparici\xc3\xb3 d\'entre el 25 i el 30% de la poblaci\xc3\xb3 nacional._NEWLINE_El novembre de 1975 l\'aleshores diplom\xc3\xa0tic dels Estats Units d\'Am\xc3\xa8rica Henry Kissinger digu\xc3\xa9 al ministre d\'afers exteriors de Tail\xc3\xa0ndia que li diguera als governadors de la Kamputxea Democr\xc3\xa0tica que pensaven respectar la seua independ\xc3\xa8ncia. El comportament de Kissinger s\'explica pels interessos dels Estats Units contra Vietnam de Nord._NEWLINE_El joc de poders entre l\'URSS i la Xina per tenir influ\xc3\xa8ncia en la regi\xc3\xb3 va alimentar les hostilitats entre Cambodja i el Vietnam i va dur aquest \xc3\xbaltim a l\'establiment del Front d\'Uni\xc3\xb3 Nacional per la Salvaci\xc3\xb3 de Kampuchea (FUNSK o KUFNS). Aquests esdeveniments varen conduir a la invasi\xc3\xb3 de Cambodja per les forces armades del Vietnam i del front de salvaci\xc3\xb3 el 22 de desembre de 1978._NEWLINE_Despr\xc3\xa9s de la precipitada caiguda del r\xc3\xa8gim de la Kamputxea Democr\xc3\xa0tica es va fundar la Rep\xc3\xbablica Popular de Kampuchea, estat filo-sovi\xc3\xa8tic que va ser qualificat de "govern titella" pels khmers rojos i la Xina. Derrotats, els khmers rojos varen fugir a la frontera amb Tail\xc3\xa0ndia on varen controlar els camps de refugiats hostigant a la jove rep\xc3\xbablica durant les \'dues d\xc3\xa8cades seg\xc3\xbcents, recolzats per la Xina, els Estats Units i Tail\xc3\xa0ndia.\n_START_SECTION_\nBalan\xc3\xa7 de la situaci\xc3\xb3\n_START_PARAGRAPH_\nD\'acord amb les estad\xc3\xadstiques de K.D. Jackson, el 17 d\'abril de 1975, any en qu\xc3\xa8 els khmers rojos van prendre Phnom Penh, hi havia a Cambodja una poblaci\xc3\xb3 de 7,3 milions d\'habitants. Quan el Vietnam va comen\xc3\xa7ar la invasi\xc3\xb3 al desembre de 1978, el pa\xc3\xads tenia una poblaci\xc3\xb3 de 6 milions d\'habitants, cosa que representa un dram\xc3\xa0tic descens d\'1,5 milions en menys de quatre anys. K.D. Chandler assenyala com a raons d\'aquest dr\xc3\xa0stic descens de la poblaci\xc3\xb3 -que calcula en 1,5 milions de desapareguts- la malnutrici\xc3\xb3, els treballs for\xc3\xa7ats i les malalties mal ateses en general, per\xc3\xb2 200.000 persones, probablement m\xc3\xa9s, van ser executades sense judici, classificats com a "enemics", entre els quals es comptaven nens, vells i persones pertanyents fins i tot al mateix Partit. Ja que la majoria de les v\xc3\xadctimes pertanyien a l\'\xc3\xa8tnia khmer, el periodista socialista Jean Lacouture va denominar el proc\xc3\xa9s un "acte de genocidi"'